تاند:( جمعه، د عقرب يوويشتمه) د افغانستان د سولې لپاره د امريکا متحده ايالاتو د بهرنيو چارو وزارت ځانګړی استازی ټام ويسټ وايي، چې نړیواله ټولنه باید د طالبانو پر وړاندې متحدانه او په يوه غږ عمل وکړي۔

نوموړي په پاکستان کې د ترویکا له پرونۍ غونډې وروسته ويلي، چې په غونډه کې ټينګار شوی څو طالبان د ترهګرۍ پر وړاندې د مبارزې او د ټول ګډونه حکومت د جوړولو په اړه د خپلو ژمنو عملي کولو ته مجبوره کړل شي۔

د پاکستان د بهرنيو چارو وزير شاه محمود قريشي په ترویکا غونډه کې‌ وويل، چې هيڅ هيواد په افغانستان کې کورنۍ جګړه او د روان بشري ناورين دوام نه غواړي۔

پاکستاني وزير ټینګار وکړ، چې له اوسني وضعيت څخه د وتو لپاره له طالبانو سره د نړۍ تعامل ضروري دی۔

افغان سياسي کارپوه فيض الله جلال وايي، چې پاکستان د ترویکا غونډې له کوربه توب سره غوښتل چې طالبانو ته لابي وکړي او د نړۍ مرستې ورته جذب کړي۔

نور شنونکي بيا وايي، چې پاکستان به د طالبانو له نرمولو او بدلولو پرته د دې ډلې د نړيوال ملاتړ په موندلو بريالی نه شي